CELEX: 32022D0644
Language: da
Date: 2022-04-12 00:00:00
Title: Rådets afgørelse (EU) 2022/644 af 12. april 2022 om den holdning, der skal indtages på Den Europæiske Unions vegne i Den Internationale Søfartsorganisations Komité for Sikkerhed på Søen på dens 105. samling og i Udvalget til Lettelse af Samfærdselen under Den Internationale Søfartsorganisation på dets 46. samling for så vidt angår vedtagelsen af ændringer af resolutionerne om præstationsnormer for udstyr, der anvendes i det globale maritime nød- og sikkerhedssystem, og om ændringer af bilaget til konventionen om lettelse af international samfærdsel ad søvejen (FAL-konventionen)

20.4.2022   
               
               
                  DA
               
               
                  Den Europæiske Unions Tidende
               
               
                  L 118/55
               
            
         RÅDETS AFGØRELSE (EU) 2022/644
         af 12. april 2022
         om den holdning, der skal indtages på Den Europæiske Unions vegne i Den Internationale Søfartsorganisations Komité for Sikkerhed på Søen på dens 105. samling og i Udvalget til Lettelse af Samfærdselen under Den Internationale Søfartsorganisation på dets 46. samling for så vidt angår vedtagelsen af ændringer af resolutionerne om præstationsnormer for udstyr, der anvendes i det globale maritime nød- og sikkerhedssystem, og om ændringer af bilaget til konventionen om lettelse af international samfærdsel ad søvejen (FAL-konventionen)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Unionens tiltag i søtransportsektoren bør have til formål at forbedre sikkerheden til søs og beskytte havmiljøet og menneskers sundhed.
                  
               
                     (2)
                  
                  
                     Komitéen for Sikkerhed på Søen under Den Internationale Søfartsorganisation (»IMO«) forventes på sin 105. samling (»MSC 105«) fra den 20. til den 29. april 2022 at vedtage ændringer til resolutionerne om præstationsnormer for udstyr med henblik på at afspejle moderniseringen af det globale maritime nød- og sikkerhedssystem (GMDSS). Disse resolutioner omfatter A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) og A.811(19).
                  
               
                     (3)
                  
                  
                     Udvalget til Lettelse af Samfærdselen under IMO forventes på sin 46. samling (»FAL 46«) fra den 9. til den 13. maj 2022 at vedtage ændringer af bilaget til konventionen om lettelse af international samfærdsel ad søvejen (»FAL-konventionen«).
                  
               
                     (4)
                  
                  
                     Den holdning, der skal indtages på Unionens vegne på MSC 105, bør fastlægges, da de påtænkte resolutioner om præstationsnormer truffet af Forsamlingen og MSC vil kunne få afgørende indflydelse på indholdet af EU-retten, nemlig Europa-Parlamentets og Rådets direktiv 2014/90/EU (1).
                  
               
                     (5)
                  
                  
                     Vedtagelsen af ændringerne til resolutionerne om præstationsnormer truffet af MSC vil forbedre de tidligere vedtagne præstationsnormer for udstyr med henblik på at afspejle moderniseringen af GMDSS. Unionen bør derfor støtte vedtagelsen af ændringerne til resolutionerne truffet af MSC.
                  
               
                     (6)
                  
                  
                     Den holdning, der skal indtages på Unionens vegne på den 46. samling i Udvalget til Lettelse af Samfærdselen, bør fastlægges, da de påtænkte ændringer af bilaget til FAL-konventionen vil kunne få afgørende indflydelse på indholdet af EU-retten, nemlig Europa-Parlamentets og Rådets direktiv 2010/65/EU (2) og, fra den 15. august 2025, Europa-Parlamentets og Rådets forordning (EU) 2019/1239 (3).
                  
               
                     (7)
                  
                  
                     Ændringerne af bilaget til FAL-konventionen ville bringe dette bilag tættere på kravene i forordning (EU) 2019/1239 og de aftalte forretningsregler for gennemførelsen af denne forordning, nemlig ved at gøre elektronisk overførsel via ét kontaktpunkt obligatorisk, undgå gentagelse af dataelementer, forhindre, at papirformularer anvendes til overførsel af oplysninger, og opgive kravet om manuel underskrift.
                  
               
                     (8)
                  
                  
                     Unionen er hverken medlem af IMO eller kontraherende part i de relevante konventioner og koder. Rådet bør derfor bemyndige medlemsstaterne til at fremføre Unionens holdning.
                  
               
                     (9)
                  
                  
                     Denne afgørelses anvendelsesområde bør begrænses til indholdet af de foreslåede ændringer, i det omfang disse ændringer vil kunne berøre Unionens fælles regler og hører under Unionens enekompetence. Denne afgørelse bør ikke berøre kompetencefordelingen mellem Unionen og medlemsstaterne —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Den Internationale Søfartsorganisations Komité for Sikkerhed på Søen på dens 105. samling, er at støtte vedtagelsen af ændringerne af følgende resolutioner om præstationsnormer for udstyr, der anvendes i det globale maritime nød- og sikkerhedssystem: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) og A.811(19).
         
         
            Artikel 2
            Den holdning, der skal indtages på Unionens vegne i Udvalget til Lettelse af Samfærdselen under Den Internationale Søfartsorganisation på dets 46. samling, er at støtte vedtagelsen af ændringerne af bilaget til konventionen om lettelse af international samfærdsel ad søvejen.
         
         
            Artikel 3
            
               1.   De holdninger, der skal indtages på Unionens vegne som fastsat i denne afgørelse, omfatter de pågældende ændringer, i det omfang disse ændringer hører under Unionens enekompetence og kan berøre Unionens fælles regler. Disse holdninger udtrykkes af medlemsstaterne, der alle er medlemmer af IMO, idet de handler i fællesskab i Unionens interesse.
            
            
               2.   Mindre ændringer til de holdninger, der er omhandlet i artikel 1 og 2, kan tiltrædes uden yderligere afgørelse fra Rådet.
            
         
         
            Artikel 4
            Medlemsstaterne bemyndiges til i Unionens interesse at give deres samtykke til at lade sig binde af de ændringer, der er omhandlet i artikel 1 og 2, i det omfang disse ændringer hører under Unionens enekompetence.
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 12. april 2022.
            
               
                  På Rådets vegne
               
               C. BEAUNE
               
                  Formand
               
            
         
         
            (1)  Europa-Parlamentets og Rådets direktiv 2014/90/EU af 23. juli 2014 om skibsudstyr og om ophævelse af Rådets direktiv 96/98/EF (EUT L 257 af 28.8.2014, s. 146).
         
            (2)  Europa-Parlamentets og Rådets direktiv 2010/65/EU af 20. oktober 2010 om meldeformaliteter for skibe, der ankommer til eller afgår fra havne i medlemsstaterne, og om ophævelse af direktiv 2002/6/EF (EUT L 283 af 29.10.2010, s. 1).
         
            (3)  Europa-Parlamentets og Rådets forordning (EU) 2019/1239 af 20. juni 2019 om oprettelse af et europæisk søfartsmiljø med ét kontaktpunkt og om ophævelse af direktiv 2010/65/EU (EUT L 198 af 25.7.2019, s. 64).